Шемил ойлане вуьйжира. И цецвелира нохчочун шуьйрачу дахаран кхетамах. Цуьнан къамелехь цхьа а совнаха дош дацара, я доккхачу эскаран хьаькам ву-кх х1ара аьлла, озавалар. Цо гойтуш берг ша шайхан бен ларам бара. Изза цуьнан ойланаша а дуьйцура. Бакъду и, нохчий цкъа а шайна т1ехула 1едал лаьттина нах бац, ша И Дела Ша Цхьаъ волчуьнан бен. Цундела царна хаа а ца хаьа цхьаннех озабала, шайн хабарна т1ехьа кхин лаам билла. Нохчий цкъа а цхьанне а ял луш баьхна бац кху дуьненахь. Муххале а цара юкъара х1онц охьа а йиллина, цу т1ера г1о дина оьшучарна. Шайн стаге, зудчуьнга цкъа а саг1а ца дехийтина, цуьнга шаьш бахьанехь г1ело а ца лайтина. Стаг дуьненан мичча маь11ехь веллехь, Хьаьжца доцург, цуьнан дакъа ц1а а деана. Дакъа ц1адар а шен бахьаница ду: шен хан кхаьчна велла шайн стаг цхьаммо вийча. Цуьнан ч1ир хьаьнгара эца еза хьовсу нохчий. Цундела уьш аренца а майра бу. Нохчийн уггар къиза сардам: «Докъаза вайла хьо! » – бохург бу. Шемал кхийтира: шариат дийцарх ца тоьа, кхеран законаш кхин а ч1ог1а ду. Нохчочунна уггар сийлахь: нийсо, дозалла-сий лардар, массо а цхьана луушверг-маршо. Лаа аьлла дац кхарна оьрсийн паччахьо (Петр-1) : «Оцу къоман шайн низам а долуш эскар хилахь-дуьненахь хир яц уьш эшон арми! »